ମୁଖ୍ୟତଃ ଗୁରୁତର କୋଭିଡ୍ ରୋଗୀ ଓ ପୋଷ୍ଟ-କୋଭିଡ୍ ସ୍ଥିତିରେ ଗୁରୁତର ଥିବା ରୋଗୀଙ୍କ ଚିକିତ୍ସା କ୍ଷେତ୍ରରେ ବ୍ୟବହୃତ ହେଉଥିବା ଏକମୋ ମେସିନ୍ ଏବେ ଘରୋଇ ହସ୍ପିଟାଲଗୁଡ଼ିକଠାରୁ କମ୍ ଖର୍ଚ୍ଚରେ ଏମ୍ସରେ ମିଳିବ ।
ଗୋଟିଏ ଏକମୋ ମେସିନ୍ ଏମ୍ସକୁ ଆସିଛି; ଆଉ ଗୋଟିଏ ଜଲଦି ଆସିବ ।
Share this:
ଭୁବନେଶ୍ୱରଃ ରାଜଧାନୀ ଉପକଣ୍ଠରେ ଥିବା ଅଖିଳ ଭାରତୀୟ ଆୟୁବିଜ୍ଞାନ ସଂସ୍ଥାନର (ଏମ୍ସ) ନବମ ପ୍ରତିଷ୍ଠା ଦିବସରେ ସେଠାକୁ ଏକ ଏକମୋ (ECMO) ମେସିନ୍ ଆସିଛି । ଏକମୋ ମେସିନ୍ ସହାୟତାରେ ଚିକିତ୍ସା ଲୋଡୁଥିବା ରୋଗୀଙ୍କୁ ଆଉ ଯିବାକୁ ପଡ଼ିବନି ହାଇଦ୍ରାବାଦ ବା କୋଲକତା ।
୪୦ ଲକ୍ଷ ଟଙ୍କା ଦାମର ଏହି ମେସିନ ଆସନ୍ତା ସପ୍ତାହରେ କାର୍ଯ୍ୟକାରୀ ହେବ ବୋଲି କହିଛନ୍ତି ହସପିଟାଲ୍ କର୍ତ୍ତୃପକ୍ଷ । ଏହି ମେସିନର ପରିଚାଳନା ପାଇଁ ଅଭିଜ୍ଞ ଓ ଦକ୍ଷ ଡାକ୍ତରଙ୍କ ସହ ECMO ଉପରେ ଜ୍ଞାନ ଥିବା ବିଶେଷଜ୍ଞଙ୍କୁ ନେଇ ଗଠିତ ହୋଇଛି ଏକ ସ୍ବତନ୍ତ୍ର ଟିମ୍ । ଏଣିକି ଏମ୍ସ ଭଳି ଅତ୍ୟାଧୁନିକ ସରକାରୀ ହସ୍ପିଟାଲରେ କମ୍ ଖର୍ଚ୍ଚରେ ଏକମୋ ମେସିନରେ ଚିକିତ୍ସା ପାଇବେ ରୋଗୀମାନେ । ଏହାକୁ ଓଡି଼ଶାବାସୀଙ୍କ ପାଇଁ ଏକ ଖୁସି ଖବର ଭାବେ ଦେଖାଯାଉଛି ।
ମୁଖ୍ୟତଃ ଗୁରୁତର କୋଭିଡ ରୋଗୀ ଓ ପୋଷ୍ଟ-କୋଭିଡ ସ୍ଥିତିରେ ଗୁରୁତର ଥିବା ରୋଗୀଙ୍କ ଚିକିତ୍ସା କ୍ଷେତ୍ରରେ ବ୍ୟବହୃତ ହେଉଥିବା ଏକମୋ ମେସିନ୍ ଏବେ ଘରୋଇ ହସ୍ପିଟାଲଗୁଡ଼ିକଠାରୁ କମ୍ ଖର୍ଚ୍ଚରେ ଏମ୍ସରେ ମିଳିବ । ଏମ୍ସର ନବମ ପ୍ରତିଷ୍ଠା ଦିବସ ଅବସରରେ ଏକମୋ ମେସିନର ଉଦଘାଟନ କରିଛନ୍ତି ଏମ୍ସ ନିର୍ଦ୍ଦେଶିକା ଗୀତାଞ୍ଜଳି ବଟମନାୱାଣେ ।
ଏକମୋ ମେସିନର ଦାମ୍ ୪୦ ଲକ୍ଷ ଟଙ୍କା ।
"ଆସନ୍ତା ସାତ ଦିନ ମଧ୍ୟରେ ଏହି ଏକମୋ ମେସିନ୍ କାର୍ଯ୍ୟକ୍ଷମ ହେବ । ଏକମୋ ଆବଶ୍ୟକ କରୁଥିବା ରୋଗୀଙ୍କୁ ଚିହ୍ନଟ କରି ଚିକିତ୍ସା ଯୋଗାଇଦିଆଯିବ । ରୋଗୀଙ୍କୁ ଚିହ୍ନଟ କରିବା ପାଇଁ ହସପିଟାଲ୍ ପକ୍ଷରୁ ଏକ ସ୍ବତନ୍ତ୍ର ଟିମ୍ ଗଠନ କରାଯାଇଛି । ଏହି ମେସିନର ପରିଚାଳନା ପାଇଁ କର୍ମଚାରୀମାନଙ୍କୁ ତାଲିମ ମଧ୍ୟ ଦିଆଯାଇଛି । ଆଉ ଏକ ଏକମୋ ମେସିନ ଅଣାଯିବା ପାଇଁ ଅର୍ଡ଼ର ହୋଇଯାଇଛି । ତାହା ଖୁବ୍ ଶୀଘ୍ର ଆସିବ," କହିଛନ୍ତି ବଟମନାୱାଣେ ।
ଭେଣ୍ଟିଲେଟରରେ କୌଣସି ରୋଗୀକୁ ରଖିବା ପରେ ତାଙ୍କ ସ୍ବାସ୍ଥ୍ୟରେ ଉନ୍ନତି ନ ଘଟିଲେ ଓ ରୋଗୀଙ୍କ ଫୁସଫୁସକୁ ବିଶ୍ରାମର ଆବଶ୍ୟକତା ଥିଲେ ଏକମୋ ମେସିନ୍ ବ୍ୟବହାର କରାଯାଇଥାଏ । ବହୁତ କମ୍ ରୋଗୀଙ୍କୁ ଏକମୋ ଚିକିତ୍ସାର ଦରକାର ହୋଇଥାଏ । କୋଭିଡ ଛଡ଼ା ଗୁରୁତର ଫୁସଫୁସ୍ ଓ ହୃଦୟ ରୋଗୀଙ୍କ ଚିକିତ୍ସା କ୍ଷେତ୍ରରେ ମଧ୍ୟ ଏକମୋ ମେସିନ ସହାୟତାରେ ଚିକିତ୍ସା କରାଯାଏ ।
ଗୋଟିଏ ସମୟରେ ଗୋଟିଏ ଏକମୋ ମେସନରେ ଜଣେ ରୋଗୀଙ୍କୁ ହିଁ ସପୋର୍ଟ ଦିଆଯାଇପାରେ । ଯେଉଁ ରୋଗୀଙ୍କ ସୁସ୍ଥ ହେବାର ସମ୍ଭାବନା ଅଧିକ ରହିଛି ସେମାନଙ୍କୁ ଚିହ୍ନଟ କରାଯାଇ ଏକମୋ ମେସିନ ଦ୍ୱାରା ଚିକିତ୍ସା କରାଯିବ । ଏକମୋ ଚିକିତ୍ସା ପାଇଁ ନିର୍ଦ୍ଦିଷ୍ଟ ଦର ଧାର୍ଯ୍ୟ ହୋଇ ନ ଥିବା ବେଳେ ଆର୍ଥିକ ଦୃଷ୍ଟିରୁ ଦୁର୍ବଳ ଶ୍ରେଣୀର ରୋଗୀଙ୍କୁ ସୁହାଇଲା ଭଳି ଦର ରହିବ ବୋଲି ଏମ୍ସ ପକ୍ଷରୁ କୁହାଯାଇଛି । ଘରୋଇ ହସପିଟାଲରେ ଏକମୋ ଚିକିତ୍ସା ପଇଁ ମାସକୁ ୩୦ ଲକ୍ଷରୁ ଉର୍ଦ୍ଧ୍ୱ ଟଙ୍କା ଖର୍ଚ୍ଚ ହେଉଥିବା ବେଳେ ଏମ୍ସରେ ତା' ଠାରୁ ବହୁତ କମ୍ ଖର୍ଚ୍ଚ ହେବ ବୋଲି କୁହାଯାଉଛି ।
ଏକମୋ ମେସିନର ଉଦଘାଟନ କରୁଛନ୍ତି ଏମ୍ସ ନିର୍ଦ୍ଦେଶିକା ଗୀତାଞ୍ଜଳି ବଟମନାୱାଣେ ।
କୋଭିଡ ମହାମାରୀ ଆସିବା ପରେ ଏହି ରୋଗରେ ଗୁରୁତର ହୋଇଥିବା ରୋଗୀମାନଙ୍କ ଚିକିତ୍ସାର ପାଇଁ ଏକମୋ ମେସିନର ଚାହିଦା ବଢି଼ଛି । କିନ୍ତୁ ଏମ୍ସରେ ମାତ୍ର ଗୋଟିଏ ଏକମୋ ମେସିନ୍ ରହିଥିବାରୁ କେଉଁ ରୋଗୀଙ୍କୁ ଅଧିକ ଗୁରୁତ୍ୱ ଦିଆଯିବ ସେ ନେଇ ହସପିଟାଲ୍ ପକ୍ଷରୁ ଏକ ଏସ୍.ଓ.ପି. ମଧ୍ୟ ଜାରି କରାଯାଇଛି । ଯେଉଁ ରୋଗୀଙ୍କ ବଞ୍ଚିବା ସମ୍ଭାବନା ଅଧିକ ଥିବ ତାଙ୍କୁ ହିଁ ଏକୋମା ଚିକିତ୍ସା ଦେବାକୁ ଅଧିକ ଗୁରୁତ୍ୱ ଦିଆଯିବ।
ଏକମୋରେ ଚିକିତ୍ସା ଅଧିକ ବ୍ୟୟବହୁଳ ହୋଇଥିବାରୁ ଏମ୍ସରେ ବି ଏହି ଚିକିତ୍ସା ବାବଦକୁ ରୋଗୀଙ୍କୁ କିଛି ଅର୍ଥ ମଧ୍ୟ ଦେବାକୁ ପଡି଼ପାରେ ବୋଲି କହିଛନ୍ତି ଏମ୍ସର ଡାକ୍ତରୀ ଟିମ୍ । ବ୍ରହ୍ମପୁରର ଅମ୍ରିତ ହୁଅନ୍ତୁ କି ବାଲେଶ୍ୱର ଅଭିଷେକ, ଉଭୟ ଗୁରୁତର କୋଭିଡ ରୋଗୀଙ୍କୁ ଏକୋମା ଚିକିତ୍ସା ଦ୍ୱାରା ବଞ୍ଚାଯାଇ ପାରିଲା । କିନ୍ତୁ ଏଥି ପାଇଁ ସେମାନଙ୍କୁ ରାଜ୍ୟ ବାହାରକୁ ଯିବାକୁ ପଡ଼ିଥିଲା । ଯଥେଷ୍ଟ ଅର୍ଥ ଓ ସୁବିଧା ଥାଇ ମଧ୍ୟ ଭିଜିଲାନ୍ସ ବିଭାଗର ଏଡିଜି ଦେବାଶିଷ ପାଣିଗ୍ରାହୀଙ୍କ ଜୀବନ ବଞ୍ଚାଇ ପାରିଲେନି କୋଲକାତାର ଡାକ୍ତରୀ ଟିମ୍ ।
ସଠିକ ସମୟରେ ରୋଗୀଙ୍କୁ ଏକମୋ ଚିକିତ୍ସା ମିଳିଲେ ତାଙ୍କୁ ବଞ୍ଚାଯାଇ ପାରିବ ବୋଲି କହିଛନ୍ତି ଡାକ୍ତରମାନେ । ମାତ୍ର ୨୫ ପ୍ରତିଶତ ରୋଗୀଙ୍କ କ୍ଷେତ୍ରରେ ଏହି ଚିକିତ୍ସା ସଫଳ ହୋଇଥାଏ ବୋଲି କହିଛନ୍ତି ସେମାନେ ।
ନ୍ୟୁଜ୍ ୧୮ ଓଡ଼ିଆରେ ବ୍ରେକିଙ୍ଗ୍ ନ୍ୟୁଜ୍ ପଢ଼ିବାରେ ପ୍ରଥମ ହୁଅନ୍ତୁ| ଆଜିର ସର୍ବଶେଷ ଖବର, ଲାଇଭ୍ ନ୍ୟୁଜ୍ ଅପଡେଟ୍, ନ୍ୟୁଜ୍ ୧୮ ଓଡ଼ିଆ ୱେବସାଇଟରେ ସବୁଠାରୁ ନିର୍ଭରଯୋଗ୍ୟ ଓଡ଼ିଆ ଖବର ପଢ଼ନ୍ତୁ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
